અમદાવાદ: દેશમાં ખળભળાટ મચાવનાર અત્યાર સુધીના સૌથી મોટા કોલ સેન્ટર રેકેટના કિંગ સાગર ઠાકર ઉર્ફે શેગીની થાણે ક્રાઇમ બ્રાંચે મુંબઇ એરપોર્ટ પરથી ધરપકડ કરી છે. સાગર વિરુદ્ધમાં રેડ કોર્નર નોટિસ ઇશ્યૂ થયા બાદ દુબઈ પોલીસે તેની ધરપકડ કરી હતી. અમદાવાદથી ઇન્ટરનેશનલ કોલ સેન્ટરની શરૂઆત કરીને રોજની એક કરોડ રૂપિયાની ધીકતી કમાણી કરનાર સાગર ઠાકર તેની બહેન રીમા ઠાકર સાથે વિદેશ પલાયન થઇ ગયો હતો. એક મહિના પહેલાં તે દુબઈ અાવ્યો હતો. આજે વહેલી સવારે સાગર ઠાકર દુબઇથી મુંબઇ આવ્યો હતો ત્યારે એરપોર્ટ પર પોલીસે તેની ધરપકડ કરી હતી. સાગરની ધરપકડ બાદ આ રેકેટમાં સંડોવાયેલાં અન્ય મોટાં માથાઓનાં નામ પણ સામે આવે તેમ થાણે ક્રાઇમ બ્રાંચ માની રહી છે.